Зыгъэпсэхун яухакъэ?
Урысей Федерацэм футболымкIэ и япэ дивизионым щызэхэт зэхьэзэхуэм щыщIидзэжынум зыхуэзыгъэхьэзыр «Спартак-Налшыкым» щIышылэм и 22-м зэныбжьэгъугъэ зэIущIэ Сабий стадионым щригъэкIуэкIащ.
Я щIымахуэ зыгъэпсэхугъуэр иухыу тхьэмахуэ ипэкIэ къызэхуэсыжа ди щIалэхэм я къарур иджыри зэрыубыдыжакъым. Абы и щыхьэтщ мы гъэм япэу ирагъэкIуэкIа зэныбжьэгъугъэ зэIущIэм кърикIуар.
ЕтIуанэ дивизионым и «Ипщэ» гупым хэт Владикавказ и «Спартак»-м налшыкдэсхэр жыджэру япэщIэуват. Абы и фIыгъэкIэ Багъэтыр Альберт мыгувэу ди щIалэхэр япэ иригъэщащ. АрщхьэкIэ псынщIэ дыдэу «Спартак-Налшыкым» и футболистхэм я къарур къаIэщIэухащ. Владикавказдэсхэм апхуэдэ щытыкIэм гу лъатащ икIи я ебгъэрыкIуэныгъэхэр щIагъэхуабжьэри, хэгъэрейхэм я гъуэм топищ дагъэкIащ. Арати, хьэщIэхэм я текIуэныгъэкIэ джэгур 3:1-уэ иухащ.
Хьэлэмэтращи, Владикавказ и «Спартак»-м щыджэгуар осетин защIэщ, дыдейхэм зэIущIэр къыщIадзащ ди республикэм къыщалъхуауэ яхэтыр цIыхуитI къудейуэ. Абы наIуэу къегъэлъагъуэ Осетие Ищхъэрэ-Аланиемрэ Къэбэрдей-Балъкъэрымрэ я футбол командэ нэхъыщхьэхэм тегъэщIапIэ ящIыр хэтми.
Хьэтау Ислъам.
